Проект

НАРЕДБА ЗА ОПРЕДЕЛЯНЕ НА РАЗМЕРА И РАЗПРЕДЕЛЕНИЕТО НА СУБСИДИИТЕ ЗА КОМПЕНСИРАНЕ НА ЗАДЪЛЖЕНИЕТО ЗА ПРЕВОЗ НА ПЪТНИЦИ ПО ВЪТРЕШНИ ВОДНИ ПЪТИЩА ИЛИ МОРСКИ КАБОТАЖ

Раздел I.
Общи разпоредби

Чл. 1. С наредбата се определят условията и реда за определяне на размера и разпределението на субсидиите за компенсиране на задължението за превоз на пътници по вътрешни водни пътища или морски каботаж, възложени по реда на наредбата по чл.  43, ал. 4 от Закона за обществения транспорт, както и критериите за установяване на пазарна неефективност.

Чл. 2. (1) Задължението за извършване на услуги от общ икономически интерес за превоз на пътници по вътрешни водни пътища или морски каботаж се изпълнява с цел осигуряване на транспортни услуги за обществото, които превозвачът, в случай че се съобразява с търговския си интерес, не би поел в същия размер или при същите условия.
(2) Финансовата тежест, произтичаща от икономическата неизгода за превозвача по ал. 1, се компенсира от държавата, съгласно изготвен годишен график чрез бюджета на Министерството на транспорта и съобщенията до размера на определените със Закона за държавния бюджет на Република България за съответната година средства за целта.

Чл. 3. (1) Максималният размер на субсидията за компенсиране на задължението за превоз на пътници по вътрешни водни пътища или морски каботаж, изплащана от държавата, се определя ежегодно със Закона за държавния бюджет за съответната година и се отразява в договора за извършване на услуга от общ икономически интерес за превоз на пътници, сключен по реда на наредбата по чл.  43, ал. 4 от Закона за обществения транспорт (ЗОТ), въз основа на Решение на Министерския съвет за възлагане на услугата.
(2) Средствата за субсидиране на превозвачите, изпълняващи задължения за извършване на услуги от общ икономически интерес за превоз на пътници, се предоставят при спазване на условията и реда на Регламент (ЕО) № 1370/2007 на Европейския парламент и на Съвета от 23 октомври 2007 година относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета (ОВ, L 315 от 03.12.2007 г.), наричан по-нататък „Регламент (ЕО)  №  1370/2007“. 
(3) Не се предоставят средства за субсидии за превози за услуги, които се поддържат главно поради исторически интерес или туристическото им значение.

Раздел II.
Субсидиране на задължението за превоз на пътници 
по вътрешни водни пътища или морски каботаж

Чл. 4. (1) Размерът на субсидията за компенсиране на задължението за извършване на обществена услуга за превоз на пътници се определя в съответствие с Регламент (ЕО) № 1370/2007, въз основа на нетния финансов ефект от изпълнението на възложеното задължение за обществена услуга и при отчитане на необходимостта от осигуряване на устойчиво, качествено и ефективно предоставяне на услугата.
(2) Размерът на субсидията се определя така, че да не надвишава необходимото за покриване на нетните разходи, направени при изпълнение на задължението за извършване на услуга от общ икономически интерес, включително разумна печалба.
(3) При определяне на размера на субсидията се отчитат само приходите и разходите, свързани с изпълнението на съответната услуга от общ икономически интерес.
(4) При определяне на размера на субсидията приходите и разходите се определят в съответствие с приложимите счетоводни стандарти и данъчни правила.

Чл. 5. (1) В случай че превозвачът извършва не само субсидирани услуги в изпълнение на задължения за извършване на услуги от общ икономически интерес за превоз на пътници по вътрешни водни пътища или морски каботаж, но развива и други дейности, превозвачът води аналитична счетоводна отчетност за всеки отделен вид дейност като за посочените услуги от общ икономически интерес, която да отговаря поне на условията по т. 5 от Приложението към  Регламент (ЕО) № 1370/2007.
(2) За определяне на прогнозния размер на субсидията превозвачът представя прогнозна финансова информация за периода на възлагане, включително данни за очакваните приходи, разходи и нетен финансов ефект от предоставянето на услугата от общ икономически интерес.
(3) Допустими са разходите, които са необходими, обосновани и пряко свързани с изпълнението на услугата от общ икономически интерес.
(4) Когато дейността на превозвач се свежда само до изпълнение на услугата от общ икономически интерес, могат да се отчетат всички необходими разходи за изпълнение на тази услуга.
(5) Когато превозвачът извършва и други дейности, извън услугата от общ икономически интерес, се отчитат само разходите, свързани с изпълнението на услугата от общ икономически интерес и пропорционална част от общите разходи.
(6) Приходите, които се отчитат при определяне размера на субсидията, са всички приходи, получени от изпълнението на услугата от общ икономически интерес, включително приходи от продажба на превозни документи и други приходи, свързани с предоставянето на услугата.
(7) Нетният разход се изчислява като разлика между допустимите разходи и приходите, свързани с изпълнението на услугата от общ икономически интерес.
(8) Размерът на разумната печалба се определя в договора за обществената услуга.

Чл. 6. (1) Предоставянето на субсидията се извършва при условията на договора за възлагане, съгласно годишен график, който е неразделна част от договора.
(2) Когато средствата, определени със закона за държавния бюджет на Република България за съответната година, са недостатъчни за покриване на необходимия размер на субсидията, разпределението им се извършва съобразно размера на определената субсидия и наличния бюджетен ресурс.
(3) Коригиране размера на годишната субсидия се прави за всяка година след приключване на годишните финансови отчети на превозвача, като сумите по коригирането се изплащат 20 работни дни след уточняване на годишния размер на корекцията по начин, определен в договора. 
(4) Текущи корекции в размера на субсидията се извършват по реда, определен в договора.
(5) За определяне на размера на корекциите се прилага системата „бонус-малус“. Системата „бонус-малус“ измерва показателите за ефективност на превозите, определени в договора при спазване на изискванията на наредбата по чл.  43, ал.  4 от ЗОТ. 

Раздел III.
Критерии за установяване на пазарна неефективност

Чл. 7.  Субсидия за компенсиране на задължението за превоз на пътници по вътрешни водни пътища или морски каботаж се предоставя при доказана пазарна неефективност.

Чл. 8. (1) За доказване на пазарна неефективност е необходима оценка на:
1. пътникопотока по съответната линия; 
2. наличието или липсата на пазарно предлагане по съответната линия; 
3. икономическата жизнеспособност на линията при разумни пазарни условия; 
4. наличието, честотата, надеждността и капацитета на алтернативни видове транспорт; 
5.  времето за пътуване с алтернативни видове транспорт; 
6. степента на транспортна свързаност на обслужвания регион; 
7. социалните, икономическите, демографските и географските характеристики на обслужвания регион. 
(2) Оценката се извършва в доклад, който се възлага от министъра на транспорта и съобщенията и съдържа:
1. описание на линията;
2. анализ на транспортните потребности;
3. анализ на социалните и икономическите характеристики на региона;
4. анализ на наличните други сходни услуги;
5. анализ на наличните алтернативни видове транспорт;
6. анализ на пропорционалността между необходимостта от осигуряване на транспортна свързаност и предвижданото възлагане;
7. заключение относно наличието или липсата на пазарна неефективност.
(3) При оценката могат да се използват количествени и качествени показатели, свързани с транспортната достъпност, пътникопотока, икономическата жизнеспособност на съответната линия и характеристиките на обслужвания регион. Показателите се разглеждат в тяхната съвкупност и не могат самостоятелно да обосноват наличието или липсата на пазарна неефективност.
(4) За всеки конкретен случай се извършва индивидуална оценка на относимите транспортни, икономически, социални, демографски и географски фактори.
(5) При извършване на оценката се използват актуални, проверими и проследими данни от:
1. Националния статистически институт; 
2. Евростат; 
3. информационни системи; 
5. оператори на транспортна инфраструктура; 
6.  превозвачи; 
7. други официални или надеждни източници. 
(6) Използваните данни следва да бъдат методологически съпоставими и достатъчни за обосноваване на заключението относно наличието или липсата на пазарна неефективност.

Чл. 9. (1) Установяването на пазарна неефективност се извършва при спазване на изискванията на Регламент  (ЕО)   №  1370/2007 и приложимите актове на правото на Европейския съюз за предоставянето на услуги от общ икономически интерес.
(2) За целите на определяне на необходимостта от възлагане на услуга от общ икономически интерес се приема, че е налице пазарна неефективност, когато едновременно са изпълнени следните условия:
1. извършената оценка установява, че транспортните потребности не могат да бъдат удовлетворени при разумни пазарни условия; 
2. съществува социална, икономическа или териториална необходимост, обосноваваща осигуряването на минимално ниво на транспортна свързаност на съответния регион; 
3. възлагането е съразмерно на преследваната цел; 
4. целта не може да бъде постигната чрез други подходящи и по-малко ограничителни за конкуренцията средства. 
(3) Пазарната неефективност се преразглежда при съществена промяна на обстоятелствата, послужили за нейното установяване, като се отчитат всички относими промени в транспортните, икономическите, социалните, демографските и географските обстоятелства, въз основа на които е установена пазарната неефективност.
(4) Когато в резултат на преразглеждането по ал. 3 се установи, че условията по ал. 2 вече не са налице, не се възлага или подновява услуга от общ икономически интерес за съответната линия. 

Раздел IV.
Уведомления
 
Чл. 10. (1) Министърът на транспорта и съобщенията или оправомощено от него лице публикува поне една година преди провеждането на процедура за избор на превозвач за извършване на услуга от общ икономически интерес за превоз на пътници по вътрешни водни пътища или морски каботаж най-малко следната информация в „Официален вестник“ на Европейския съюз:
1. наименованието и адреса на компетентния орган;
2. предвиждания вид на възлагане на поръчката;
3. услугите и съответната територия, които евентуално ще бъдат обхванати от поръчката;
4. предвидената начална дата и продължителност на обществената поръчка за услуги.
(2) Ако информацията по ал. 1 се промени след публикуването, министърът на транспорта и съобщенията или оправомощено от него лице публикува съответната поправка във възможно най-кратък срок. Поправката не засяга началната дата на откриване на процедурата за възлагане на обществена поръчка.
(3) Органът по ал. 1 може да реши да не публикува информацията по ал. 1, когато обществена поръчка за услуги се отнася до предоставяне на услуги за пътнически превоз, възлизащи на по-малко от 50 000 километра годишно.

Чл. 11. Министърът на транспорта и съобщенията или оправомощено от него лице публикува веднъж годишно отчет относно задълженията за извършване на обществени услуги, за които отговаря, подбраните оператори на обществени услуги, както и компенсационните плащания и изключителните права, предоставени на тези оператори посредством възстановяване на разходите съгласно изискването на чл. 7, параграф 1, изречение 1 от Регламент (ЕО) № 1370/2007.

Чл. 12 (1) Превозвачът представя на възложителя разчет за необходимата субсидия в сроковете за изготвяне на средносрочната бюджетна прогноза и на проекта на Закон за държавния бюджет на Република България за съответната година. Възложителят писмено уведомява превозвача за сроковете, в които следва да предостави разчетите за необходимата субсидия, съгласно указанията на Министертвото на финансите.
(2) Ежегодно, в хода на бюджетната процедура, Възложителят представя в Министерството на финансите мотивирано предложение за размера на субсидиите за компенсиране на задължението за превоз на пътници за обсъждане и включване в проекта на Закон за държавния бюджет на Република България за съответната година.
(3) Ако превозвач счита, че сумата, предвидена в Закона за държавния бюджет на Република България за съответната година, е недостатъчна за субсидиране на разходите за обществената превозна услуга, представя мотивирано писмено становище пред Възложителя. В този случай страните могат да договорят само пропорционално намаление на обема на превозите за съответната година.

Раздел V.
Контрол

Чл. 13. (1) В срок до 20 октомври на годината, следваща отчетния период,  превозвачът представя в Министерството на транспорта и съобщенията:
1. заверен от регистриран одитор годишен финансов отчет; 
2. отчет за изпълнението на услугата от общ икономически интерес; 
3. друга информация, изискана от министъра на транспорта и съобщенията за целите на контрола.
(2) Отчетът по ал. 1, т. 2 съдържа най-малко информация за:
1. извършените пътувания по съответната линия;
2. превозените пътници;
3. реализираните приходи от изпълнението на услугата от общ икономически интерес;
4. допустимите разходи;
5. нетния разход;
6. размера на получената субсидия;
7. размера на разумната печалба;
8. други обстоятелства, необходими за определяне на действителния размер на субсидията.

Чл. 14. (1) Министерството на транспорта и съобщенията извършва проверка на представените документи и информация по чл. 13 с оглед установяване на съответствието между предоставената субсидия и действителните нетни разходи за изпълнение на услугата от общ икономически интерес.
(2) За целите на контрола министърът на транспорта и съобщенията може да изисква допълнителна финансова, счетоводна, аналитична или друга информация от превозвача.
(3) Непредставянето на документите и информацията е основание министърът на транспорта и съобщенията да спре последващи плащания до тяхното представяне.
(4) След представяне на документите и информацията се определя действителният размер на субсидията за съответния отчетен период.

Чл. 15. Когато действителният размер на субсидията е по-нисък от предоставената субсидия (налице е свръхкомпенсация), надвзетата сума подлежи на възстановяване от превозвача в срок от 30 дни.

Чл. 16. При установена необходимост от доплащане съответният размер средства се предлага за планиране в рамките  на бюджетната процедура за следващ период.  


Допълнителни разпоредби

§ 1. По смисъла на наредбата:
1. „вътрешни водни пътища“ са водите, включващи акваторията на река Дунав в частта ѝ между десния бряг и демаркационната линия на границата между Република България и Румъния от км 845.650 до км 374.100;
2. „субсидия“ е компенсацията по смисъла на чл. 2, буква „ж“ от Регламент  (ЕО) №  1370/2007;
3. „морски каботаж“ са услугите в областта на морския превоз по смисъла на чл. 2, т. 1 от  Регламент (ЕИО) № 3577/92 на Съвета от 7 декември 1992 г. относно прилагането на принципа за свободно предоставяне на услуги в областта на морския превоз в рамките на държавите-членки (морски каботаж) (OB, L 364 от 12.12.1992  г.).
4. „разумна печалба“ е печалбата по т. 6 от Приложението към Регламент  (ЕО)    №  1370/2007;
[bookmark: _GoBack]5. „нетен финансов ефект“ е ефектът по т. 2 от Приложението към Регламент (ЕО) № 1370/2007.

Заключителни разпоредби

§ 2. Наредбата се издава на основание чл. 47, ал. 1 от Закона за обществения транспорт.
§ 3. Наредбата е съгласувана с министъра на финансите.

Георги Пеев
Министър на транспорта и съобщенията

